钦定古今图书集成/方舆汇编/职方典/第1123卷 > 《后赤壁赋》前人
## 钦定古今图书集成/方舆汇编/职方典/第1123卷 > 《后赤壁赋》前人

是岁十月之望，步自雪堂，将归于临皋。二客从予，过
黄泥之坂。霜露既降，木叶尽脱，人影在地，仰见明月。
顾而乐之，行歌相答。已而叹曰：“有客无酒，有酒无殽，
月白风清，如此良夜何？”客曰：“今者薄暮，举网得鱼，巨
口细鳞，状如松江之鲈，顾安所得酒乎？”归而谋诸妇，
妇曰：“我有斗酒，藏之久矣，以待子不时之需。”于是携
酒与鱼，复游于赤壁之下。江流有声，断岸千尺，山高
月小，水落石出，曾月日之几何，而江山不可复识矣。
予乃摄衣而上，履巉岩，披蒙茸，踞虎豹，登虬龙，攀栖
鹘之危巢，俯冯彝之幽宫。盖二客不能从焉。划然长
啸，草木震动，山鸣谷应，风起水涌。予亦悄然而悲，肃
然而恐，凛乎其不可留也。反而登舟，放乎中流，听其
所止而休焉。时夜将半，四顾寂寥，适有孤鹤，横江东
来，翅如车轮，元裳缟衣，戛然长鸣，掠予舟而西也。须
臾客去，予亦就睡。梦一道士，羽衣翩蹮，过临皋之下，
揖予而言曰：“《赤壁》之游乐乎？”问其姓名，俛而不答。“呜
呼噫嘻，我知之矣。畴昔之夜，飞鸣而过我者，非子也
耶？”道士顾笑，予亦惊寤。开户视之，不见其处。